## Pravilnik o naknadama za dežurstva sudaca, državnih odvjetnika i zamjenika državnih odvjetnika

### NN 116/2011 (14.10.2011.), Pravilnik o naknadama za dežurstva sudaca, državnih odvjetnika i zamjenika državnih odvjetnika

MINISTARSTVO PRAVOSUĐA

2260

Na temelju čl. 99. Zakona o sudovima (»Narodne novine« 150/05, 16/07, 113/08, 153/09, 116/10 i 27/11) i čl. 123. Zakona o državnom odvjetništvu (»Narodne novine« 153/09, 116/10, 145/10 i 57/11), donosim

PRAVILNIK

O NAKNADAMA ZA DEŽURSTVA SUDACA, DRŽAVNIH ODVJETNIKA I ZAMJENIKA DRŽAVNIH ODVJETNIKA

Članak 1.

Ovim Pravilnikom utvrđuje se visina paušalne naknade za suce, državne odvjetnike i zamjenike državnih odvjetnika, ovisno o uvjetima i vremenu u kojima se dežurstvo obavlja.

Članak 2.

Sucima, državnim odvjetnicima i zamjenicima državnih odvjetnika paušalna naknada pripada za dežurstvo koje se obavlja radnim danom izvan redovitog radnog vremena suda i državnog odvjetništva u vremenu od 16,00 sati do 8,00 sati sljedećeg dana, u dane tjednog odmora, neradne dane i državne blagdane i to u zgradi suda i državnog odvjetništva (aktivno dežurstvo) ili u stalnoj pripravnosti kod kuće odnosno u stanu (pasivno dežurstvo).

Članak 3.

Sucima županijskih sudova, županijskim državnim odvjetnicima i zamjenicima županijskih državnih odvjetnika, općinskim državnim odvjetnicima, zamjenicima općinskih državnih odvjetnika i Ravnatelju Ureda za suzbijanje korupcije i organiziranog kriminaliteta (u daljnjem tekstu USKOK) i njegovim zamjenicima određuje se paušalna novčana naknada za poslove dežurstva radnim danom izvan redovitog radnog vremena u iznosu od 400,00 kn bruto dnevno, te u iznosu od 800,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju neprekidno u zgradi suda ili državnog odvjetništva (aktivno dežurstvo).

Članak 4.

Sucima i državnim odvjetnicima odnosno zamjenicima državnih odvjetnika iz članka 3. ovoga Pravilnika određuje se paušalna novčana naknada za poslove dežurstva radnim danom izvan redovitog radnog vremena u iznosu od 200,00 bruto dnevno te u iznosu od 400,00 bruto dnevno u dane tjednog odmora, neradne dane i državne blagdane, ako isti poslove dežurstva obavljaju u stalnoj pripravnosti kod kuće odnosno stanu (pasivno dežurstvo).

Članak 5.

Suci općinskih sudova za obavljanje radnji koje ne trpe odgodu sukladno Obiteljskom zakonu obavljaju dežurstvo u stalnoj pripravnosti kod kuće odnosno stanu (pasivno dežurstvo) te istima pripada paušalna novčana naknada u iznosu od 80,00 kn bruto dnevno za poslove dežurstva radnim danom izvan redovitog radnog vremena, te u iznosu od 130,00 kn bruto dnevno ako pasivno dežurstvo obavljaju u dane tjednog odmora, neradne dane i državne blagdane.

Članak 6.

Sucima prekršajnih sudova određuje se paušalna novčana naknada za poslove dežurstva radnim danom izvan redovitog radnog vremena u iznosu od 200,00 kn bruto dnevno, te u iznosu od 400,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju neprekidno u zgradi suda (aktivno dežurstvo).

Sucima prekršajnih sudova određuje se paušalna novčana naknada za poslove dežurstva radnim danom izvan redovitog radnog vremena u iznosu od 80,00 kn bruto dnevno, te u iznosu od 130,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju u stalnoj pripravnosti kod kuće odnosno stanu (pasivno dežurstvo).

Članak 7.

U slučaju da sudac ili državni odvjetnik, odnosno zamjenik državnog odvjetnika, u pravosudnom tijelu za vrijeme pasivnog dežurstva mora obaviti radnju koja ne trpi odgodu izlaskom na očevid ili dolaskom u sud ili državno odvjetništvo, ima pravo na naknadu iz članka 3. i 6, stavka 1. ovoga Pravilnika u punom iznosu.

Ako sudac općinskog suda obavi radnju koja ne trpi odgodu sukladno Obiteljskom zakonu na način iz st. 1. ovog članka, ima pravo na naknadu iz čl. 6. st. 1. ovog Pravilnika u punom iznosu.

Članak 8.

Ako je sudac, državni odvjetnik, odnosno zamjenik državnog odvjetnika ili službenik obavljao poslove dežurstva kraće vrijeme od 12 sati radnim danom, odnosno 24 sata neradnim danom, paušalna naknada se izračunava dijeljenjem bruto iznosa iz članka 3, 4, 5. i 6. s 12 za radne dane, odnosno 24 za neradne dane i tako dobiveni iznos pomnoži s brojem sati koje je dužnosnik odnosno službenik ili namještenik proveo u obavljanju navedenih poslova.

Ako je sudac, državni odvjetnik, odnosno zamjenik državnog odvjetnika dijelom obavljao poslove dežurstva u zgradi suda ili državnog odvjetništva (aktivno dežurstvo), a dijelom u stalnoj pripravnosti kod kuće ili u stanu (pasivno dežurstvo), paušalna naknada se izračunava dijeljenjem bruto iznosa iz članka 3, 4, 5. i 6. s 12 za radne dane, odnosno 24 za neradne dane i tako dobiveni iznos pomnoži s brojem sati koje je dužnosnik proveo u obavljanju navedenih poslova u aktivnom ili pasivnom dežurstvu.

U slučaju da je sudac, državni odvjetnik ili zamjenik državnog odvjetnika u pravosudnom tijelu za vrijeme pasivnog dežurstva ili aktivnog dežurstva koje je trajalo kraće od 12 sati radnim danom, odnosno 24 sata neradnim danom, morao obaviti dokaznu ili drugu radnju koja ne trpi odgodu izlaskom na očevid ili dolaskom u sud ili državno odvjetništvo, sudac i državni odvjetnik, odnosno zamjenik državnog odvjetnika ima pravo na naknadu iz članka 3. i 6. stavka 1. ovoga Pravilnika u punom iznosu.

Članak 9.

Državnim službenicima i namještenicima će se naknada za dežurstva isplaćivati prema važećem Kolektivnom ugovoru.

Članak 10.

Stupanjem na snagu ovog Pravilnika prestaje važiti Pravilnik o naknadama za dežurstva sudaca, državnih odvjetnika, zamjenika državnih odvjetnika, službenika i namještenika (»Narodne novine« 100/11).

Članak 11.

Ovaj Pravilnik objavljuje se u »Narodnim novinama« i stupa na snagu 1. studenoga 2011. godine.

Klasa: 011-01/11-01/47

Urbroj: 514-02-02-11-6

Zagreb, 10. listopada 2011.

Ministar
Dražen Bošnjaković, v. r.

Pravilnik, NN 116/2011-2260